DECIZIA COMISIEI
din 6 martie 2007
de modificare a anexei A la Decizia 2006/679/CE privind specificația tehnică de interoperabilitate referitoare la subsistemul de control-comandă și semnalizare al sistemului feroviar transeuropean convențional și a anexei A la Decizia 2006/860/CE privind specificația tehnică de interoperabilitate referitoare la subsistemul de control-comandă și semnalizare al sistemului feroviar transeuropean de mare viteză
[notificată cu numărul C(2007) 675]
(Text cu relevanță pentru SEE)
(2007/153/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 96/48/CE a Consiliului din 23 iulie 1996 privind interoperabilitatea sistemului feroviar transeuropean de mare viteză (1), în special articolul 6 alineatul (1),
având în vedere Directiva 2001/16/CE a Parlamentului European și a Consiliului din 19 martie 2001 privind interoperabilitatea sistemului feroviar convențional (2), în special articolul 6 alineatul (1),
întrucât:
(1)
Decizia 2006/679/CE a Comisiei (3) stabilește prima specificație tehnică („STI”) de interoperabilitate referitoare la subsistemul de control-comandă și semnalizare al sistemului feroviar transeuropean convențional.
(2)
Decizia 2002/731/CE a Comisiei (4) stabilește prima specificație tehnică („STI”) de interoperabilitate referitoare la subsistemul de control-comandă și semnalizare al sistemului feroviar transeuropean de mare viteză; a fost abrogată și înlocuită cu Decizia 2006/860/CE.
(3)
Progresul tehnic demonstrează necesitatea actualizării setului obligatoriu de specificații menționate în anexa A la Deciziile 2006/679/CE și 2006/860/CE, în special pentru a lua în considerare acordul încheiat în cadrul grupurilor de lucru ale Agenției Europene Feroviare asupra versiunii 2.3.0 a specificațiilor cerințelor sistemului. Această versiune ar trebui să se aplice atât sistemelor feroviare de mare viteză, cât și celor convenționale.
(4)
În conformitate cu articolul 6 alineatul (2) din Directiva 96/48/CE și articolul 6 alineatul (2) din Directiva 2001/16/CE, Agenția Europeană Feroviară va fi responsabilă cu pregătirea evaluării și cu actualizarea STI, precum și cu formularea unor recomandări către comitetul menționat la articolul 21, pentru a ține seama de progresele din domeniul tehnologiei sau de cerințele sociale.
(5)
În conformitate cu articolul 12 litera (b) din Regulamentul (CE) nr. 881/2004 al Parlamentului European și al Consiliului (5), Agenția Europeană Feroviară se va asigura că STI sunt adaptate la progresul tehnic și tendințele pieței, precum și la cerințele sociale și va propune Comisiei modificările pe care le consideră necesare cu privire la STI.
(6)
La data de 24 octombrie 2006, Agenția Europeană Feroviară a adoptat o recomandare privind lista specificațiilor obligatorii stabilite în STI pentru sistemele feroviare convenționale și pentru cele de mare viteză.
(7)
Măsurile prevăzute în prezenta decizie sunt în conformitate cu avizul comitetului constituit în temeiul articolulului 21 din Directiva 96/48/CE,
ADOPTĂ PREZENTA DECIZIE:
Articolul 1
Lista specificațiilor obligatorii stabilită în anexa A la STI, anexată la Decizia 2006/679/CE referitoare la subsistemul de control-comandă și semnalizare al sistemului feroviar transeuropean de mare viteză, este înlocuită cu lista specificațiilor obligatorii anexată la prezenta decizie.
Articolul 2
Lista specificațiilor obligatorii stabilită în anexa A la STI, anexată la Decizia 2006/860/CE referitoare la subsistemul de control-comandă și semnalizare al sistemului feroviar transeuropean de mare viteză, este înlocuită cu lista specificațiilor obligatorii anexată la prezenta decizie.
Articolul 3
Prezenta decizie se aplică de la data notificării sale.
Articolul 4
Prezenta decizie se adresează statelor membre.
Adoptată la Bruxelles, 6 martie 2007.